Научно веће ФДУ

Сенат Универзитета уметности

Београд

Извештај Комисије за оцену и одбрану докторске дисертације Милоша Милошевића **СРПСКИ ФИЛМ У ДОБА НОВИХ МЕДИЈА (2010–2016)**

Комисија за оцену и одбрану докторске дисертације **СРПСКИ ФИЛМ У ДОБА НОВИХ МЕДИЈА (2010–2016)** кандидата Милоша Милошевића,

др Никола Шуица, ред. проф. (ФЛУ)

др Александра Миловановић, доцент (ФДУ)

др Ирена Ристић, ванр. проф. (ФДУ)

др Ана Мартиноли, ванр. проф. (ФДУ)

и др Невена Даковић, ред. проф. и ментор (ФДУ),

на састанку одржаном 27. августа 2018. године предложила је и том приликом усвојила извештај којим се позитивно оцењује докторска дисертација.

Извештај Комисије садржи: уводно образложење; биографске податке кандидата; анализу; критички увид и оцену резултата докторске дисертације и закључак Комисије.

Биографски подаци о кандидату

Милош Милошевић (бр. индекса 4/2014d) рођен је 1980 године. Филозофски факултет у Београду уписао је 1999. године, а дипломирао је 2007. године са темом *Утицај бављења спортом на изградњу самопоштовања код средњошколаца*. Школске 2014/2015. године уписао је докторске научне студије Теорије драмских уметности, медија и културе на Факултету драмских уметности у Београду. Положио је све предвиђене испите са просечном оценом 9,67 (деветшездесетседам). Докторскa дисертацијa са темом **СРПСКИ ФИЛМ У ДОБА НОВИХ МЕДИЈА (2010 –2016)**, одобрена је школске 2016/2017. године.

Фокус интересовања Милоша Милошевића су филм/медији и педагодија, којима приступа из перспектива праксе, теорије и педагодије. У периоду од 2009. до 2016. године остварио је преко 250 сати стручног усавршавања на акредитованим семинарима Завода за унапређење образовања и васпитања, и истовремено је похађао *Филмску и медијску лабораторију* Медијског едукативног центра у Београду (2006); школу фотографије у Дому културе „Студентски град“ (2010); семинар 3Д анимације СAEE Института Београд (2011) те ХАВЦ-ову сценаристичку радионицу у Загребу (2013).

Радно искуство у области педагогије стекао је као школски психолог у XV београдској гимназији (2009-2017); гостујући предавач на Високој школи електротехнике и рачунарства струковних студија у Београду, на предмету пословна комуникација (2015-2016); предавач на Факултету за спорт Универзитета „Унион – Никола Тесла” (2016-2017) и асистент на Факултету за физичку културу и спортски менаџмент на Универзитетy „Сингидунум“ од 2017. године, за предмете психологија спорта, психологија спортског менаџмента, развојна са педагошком психологијом, психолошка припрема спортиста.

Редитељ је и сценариста краткометражних филмова *Игра случаја* (2006), *Чесма* (2006), *Потоп на Ж станици* (2007), *Двадесеттри нула* (2007), *Dance* (2008), *Двадесетпетог фебруара* (2008), *Ко је убио Деда Мраза* (2010), *Време блискости* (2011), *Ничији живот* (2013), са којима је учествовао на бројним фестивалима у региону и свету. Паралелно, Милошевић је ангажован као композитор и *motion graphic artist* на бројним рекламама, филмовима и телевизијским емисијама.

Научно-истраживачки рад Милоша Милошевића везан је за учешће на пројектима Алфа БК универзитета у Београду: *Физичка припрема врхунских спортиста: Стандардизација процеса управљања* (2013-2015); *Едукација и тренинг радника физичко техничког обезбеђења за потребе цивилног сектора безбедности* (2015-2017); *Менаџмент стварања шампиона у спорту* (2015-2020). На 11 националних и међународних скупова учествовао је cа самосталним и коауторским радовима чије се теме крећу од психолошких до медијских истраживања. Од објављених радова треба издвојити:

1. Милошевић, БМ и Милошевић, ММ. (2013). „Специјално физичко образовање“ *Научне основе*. Београд: ЦЕДИП.
2. Милошевић, БМ и Милошевић, ММ. (2014). “Special physical education“, *Textbook on the management of the construction of the physical integrity and capacity of police officers*. Saarbrücken, Germany: Lambert Academic Publishing.
3. Милошевић, БМ, Милошевић, ММ, Yourkesh, M. (2012). “Functional analysis of soccer game“. *European Journal of Sports and Exercise Science,* 1:77-84.
4. Милошевић, БМ и Милошевић, ММ. (2013). “Model for assessing the physical status, as well as prediction and programming of training and sports performance of a soccer player“. *Journal of Physical Education and Sport*, *13*(4):479 – 488
5. Милошевић, БМ., Немец, В., Јоуркеш, М., Немец, П., Милошевић, ММ., и Бехм, ГД. (2016). “Determination of capacity and rules of the variability of maximum force using nonlinear mathematical models: a case study.“ *Central European Journal of Sport Sciences and Medicine,* 16(4):91-101. Print ISSN: 2300-9705; e-ISSSN 2353-2807.
6. Ристић, И., Милошевић, ММ. (2017). “Повезаност креативне продукције и емотивног доживљаја.“ *Примењена психологија*, 10 (3): 335-353. ИССН: 1821-0147.
7. Милошевић, ММ. (2017). “Нови реализам у српском филму.“ *Култура*, 154: 400-412. ИССН: 0023-5164.
8. Милошевић, ММ. (2017). “Филм и сан.“ *Зборник радова факултета драмских уметности*, 32:27-42. ИССН: 1450-5681.
9. Милошевић, БМ., Немец, В., Немец, П., Милошевић ММ., (2017). “Programming methodology and control of aerobic training by running.“ *Acta kinesiologica*. 11(1):53-57.

Анализа докторске дисертације

Докторска дисертација Милоша Милошевића **СРПСКИ ФИЛМ У ДОБА НОВИХ МЕДИЈА (2010−2016)** обухвата 265 страницa, или око 536.000 знакова, и састоји се од следећих поглавља: *Увод* (стр. 12−27)*, Дигиталне технологије и нови медији: основни појмови и њихове импликације за теорију филма и медија* (стр. 28−104), *Анализа утицаја дигиталних технологија и нових медија на српски филм у периоду од 2010. до 2016. године* (стр. 105−190) и *Закључак* (стр. 191−202)*.* Следе *Литература* (стр. 204‒221) са 206 јединица и Прилози са девет табела (222−252). На почетку рада су апстракти на српском и енглеском језику, а на крају је биографија кандидата (стр. 253).

У ***Уводу*** кандидат кроз прецизно дефинисан тематско-хипотетички оквир и методе истраживања представља феномен „попуштања или чак потпуног брисања граница између појединачних медија, медијских форми и врста“ условљен развојем дигиталне технологије и њене демократизације. Мапирањем утицаја светских на националне трендове у пољу кинематографије, успоставља везу између експанзије нових медија, процеса дигитализације и демократизације филмске уметности, те преобликовања социоекономских, друштвених, политичких и идеолошких односа у српском друштву у последњих двадесетак година. (Ре)Интерпретирајући класична теоријска промишљања о медијским праксама – условљеним (пост)хуманистичком трансформацијом у дигиталном окружењу – рад указује и на међуусловљене процесе онтолошког и жанровског преобликовања и трансформације. Под онтолошким преобликовањима кандидат подразумева

„промену природе бића филма као промену односа филма и стварности из које се изводе промене материјалне основе и технологије израде, приказивања и архивирања филма, као и промене природе доживљаја (рецепције), епистемолошке (моделаторске) специфичности, комуникацијских и културних образаца који се око филма као друштвене праксе образују. (....) Под жанровским преобликовањима мисли се на наративне и стилске промене које се могу препознати као скуп правила карактеристичних за један број нових српских филмова, које резултују (али и проистичу из) конструкцијом истоврсних светова приче, односно која се могу означити као настанак нове тематске серије (тематског циклуса) који тежи да постане и нови жанр у српском филму.“

На основу обухватних разматрања процеса транзиције (примарно онтолошке и медијско-технолошке, али и пратеће друштвене у националном оквиру), јасно формулисана тема рада упућује и на појам „глокализације“ – појмљене као интеракција локалних и глобалних фактора кроз апсорпцију и асимилацију широко распрострањених културних и уметничких пракси у локалну традицију. Анализа процеса – као превасходно једносмерног од нових медија ка филму – одређује предмет рада као „као истраживање повезаности нових медија (и са њима повезаних информационих и дигиталних технологија) и српског филма“ фокусиран на корпус студија случаја – српске филове настале у периоду од 2010. до 2016. године.

Идентификацији и (ре)дефинисању основних процеса и појава аналогног/преддигиталног/дигиталног доба, као и њихове онтолошке импликације следи анализа ефекта конкретне имплементације ових процеса у националној кинематографији кроз методе: упитника, технике процене, дескриптивне статистичке анализе, студије случаја, компаративне, наратолошке и текстуалне анализе, са позиција медијске археологије и архивског истраживања. У раду је спроведена како квантитативна (анкетирање продуцената), тако и квалитативна анализа (анализа студија случаја) утицаја нових медија и дигиталних технологија на производњу и дистрибуцију филмова у Србији „зарад бољег разумевања нове тематске серије кроз откривање и описивање сличности, корена, утицаја али и проналажење *differentia specifica*.“ Стога су циљеви рада дефинисани као слојевита анализа „теоретизације српског филма у доба нових медија“, односно двојака стварање новог теоријског дискурса – идентификацијом онтолошког и жанровског преобликовања српског филма и прилагођавањем теоријске терминологије као последице развоја технологије и појаве нових медија.

Кандидат формулише три истраживачка питања кроз која обухватно сагледава експанзију свеприсутних дигиталних пракси и процеса, Студија филма и екранских медија, онтологије филма, теорије жанра, те теорије (нових) медија и културе у пољу

„дигиталног обрта“. Најпре указујући на дијахронијску перспективу медијског (и друштвено-идеолошког) развоја детектује технолошке промене (бележење и обрада информација) које воде „у правцу брисања онтолошке разлике између дигиталног филма и нових медија“, чиме се отвара простор за теоретизацију ерозије граница између „реалног и медијализованог искуства“. Затим се ова пракса у сихронијској перспективи доводи у везу са кретањима (српског) филма у праацу *онлајн* видео клип естетике и културе чиме се „формира у нови жанр у (српском) филму.“ У складу са наведеним премисама, кандидат Милош Милошевић као основну хипотезу рада поставља да се укупност утицаја дигиталних технологија и нових медија може идентификовати као „промена природе бића (дигиталног) филма“ а да се импликације препознају „кроз жанровска преобликовања односно појаву нове тематске серије у домаћој кинематографији.“

Друго поглавље, насловљено ***Дигиталне технологије и нови медији: основни појмови и њихове импликације за теорију филма и медија*** успоставља теоријско-историјске и аналитичко-компаративне односе основних појмова, и подељено је на шест потпоглавља: *Онтологија филма*; *Дигитализација – онтолошке импликације*; *Демократизација – брисање граница филмске (и медијске) индустрије (и уметности)*; *Брисање границе између публике и аутора*; *Брисање граница између медија*; *Брисање граница између филма и нових медија*; *Онтологија дигиталних медија*; *Филмски жанр*; *Медијске платформе и онлајн видео клипови – друштвени, онтолошки и жанровски утицај и преобликовања*; *Психолошки утицај и улога онлајн видео клипова и клип културе као основа друштвених, онтолшких и жанровских преобликовања*. Кандидат се у разматрању наведених проблема и феномена позива на спектар теорија О`Рајлија (O'Reilly 2005), Мановича (Manovich 2009), Белтона (Belton 2014), Коена (Cohen 2014) као и Триона (Tryon 2007), Урикиа (Uricchio 2009) и Верналиса (Vernallis 2013).

Поглавље ***Анализа утицаја дигиталних технологија и нових медија на српски филм у периоду од 2010. до 2016. године*** мапира развој дигиталних технологија у националном оквиру кроз пет адекватно одређених потпоглавља: *Српских филм од 2010. до 2016. године – друштвено-производни оквир*; *Узорак филмова*; *Тематизација нових медија у српском филму*; *Приближавање српског филма видео клипу под утицајем нових медија*; *Нова тематска серија у српском филму*. Ово поглавље обухвата и анализе студија случаја односно филмова: *Тилва Рош* (2010, Никола Лежаић), *Октобар* (2011, Иван Пецикоза, Сенка Домановић, Огњен Исаиловић, Дане Комљен, Дамир Романов, Огњен Главоњић, Милица Томовић), *Клип* (2012, Маја Милош), *Где је Нађа* (2013, Арон Секељ, Рашко Милатовић, Милош Миловановић, Немања Војиновић, Петар Ристовски, Теа Лукач, Марко Ђорђевић, Лука Попадић), *Непослушни* (2014, Мина Ђукић), *Варвари* (2014, Иван Икић), *Панама* (2015, Павле Вучковић) и *Влажност* (2016, Никола Љуца). Фокусирајући се на дебитанте у дугометражном играном филму, Милошевић их позиционира између „дигиталних домородаца“ (сазрелих кроз/са новим технологијама) и „дигиталних миграната“ (који су глатко и несметано асимилирали дигиталне мрежа знања и вештина). Уочене сличности и разлике у коришћењу *онлајн* видео клипова у њиховим филмовима (а контекстуализоване и ван изабраног узорка) кандидат препознаје као „настанак нове тематске серије (тематског циклуса)“ односно потенцијал за онтолошка и стилска померања у правцу формирања новог жанра у националном кинематографском оквиру. У том смислу истиче разлику да су „Код старије генерације аутора онлајн видео клипови (..) само смештени и угнежедени у класичне форме и садржаје“ што ограничава њихове ефекте и неретко чини да се „читају и као страно тело у ткиву филма.“ Код млађе генерације остварени ефекат иде у супротном правцу реализације синергије која појачава доживљај реалности, идентификацију са ликовима и њихово дубоко интимно разоткривање. Предвиђање за генерације које тек долазе је да ће употреба *онлајн* формата на филму учинити да српски филм крене „ка још израженијем реализму уз још већу меру документовања субјективних светова, чиме ће се описана тематска серија успоставити као доминантан жанр српског филма.“

U ***Закључку*** кандидат, у складу са темом, предметом и успостављеним циљевима, потврђује постављене хипотезе, дајући опсежну и систематичну рекапитулацију рада, и указујући на утицај „процеса дигитализације и са њиме повезане појаве нових медија (пре свега *онлајн* видео клипова и клип културе као најкарактеристичније новомедијске праксе) на српски филм у периоду од 2010. до 2016. године.“ Схваћени у најширем историјском контексту и друштвено-хуманистичком аспекту, основни појмови дигитализације и процеси медијатизације кумулативно утичу на „стварање новог теоријског дискурса, напуштање или релативизовање појединих теоријских становишта и (ре)дефинисање основних појмова.“ Комапративно посматрана теоријска и емиријска истраживања у овом раду дају нове увиде у промене и развој (дигиталне и/или дигитализоване) филмске уметности.

Критички увид и оцена резултата

Докторска дисертација Милоша Милошевића **СРПСКИ ФИЛМ У ДОБА НОВИХ МЕДИЈА (2010-2016)** постављена је као интердисциплинарна тема која прожима спектар поља – од дигиталних уметности, виртуелне стварности, нових медија, студија визуелне културе, онтологије филма, теорије жанра до дигиталне кинематографске праксе и различитих (транзиционих) економских, политичких и (у мањој мери) идеолошких контекста. Исцрпно и детаљно описана промена онтологије филма заснована на измени његове материјалне основе – производње и конзумације – даје најшири рефернентни оквир рада. Произлазећом (донекле амбивалетном) тврдњом да је филм „дигитализацијом изгубио специфичност у односу на остале дигиталне медије“ кандидат смело мења и преокреће класилне теоријске поставке. Уместо прикључивања групи дигитализовних традиционалних медија, филм као дигитална покретна слика и дигитални филм као (релативно) јасније издиференциран појам постају део ширег новоуспостављеног поља дигиталних медија.

Рад функционише према дијалектичком обрасцу деконструкције и реконструкције промишљања дуж аксиоме дигитализација – нови медији – новомедијски филм па кандидат указује:

“Процес дигитализације, који је довео и до демократизације технике, имао је пресудан утицај на настанак нових медија. Преласком на дигитално бележење информација промењена је материјална основа одређења бића филма.“

У складу са постављеним циљевима теза се креће од општег (општих/глобалних феномена дигитализације; омасовљења производње и конзумације медијских садржаја) ка посебном (појединачним/локалним појавама у перманентној транзицији) да би у том шравцу истражио и теоретизовао (нови српски) филм “у доба нових медија односно стварање новог теоријског дискурса као одговара на радикалне друштвене и медијске промене како глобалне тако и у Србији двадесет и првог века.“

Амбициозно постављен задатак да се уочена онтолошка преобликовања филма као медија – услед процеса дигитализације, експанзије нових медија и формирања клип кутуре – „преведу“ и повежу у жанровска преобликовања са посебним нагласком на националном контексту и хронотопу успешно је испуњен. Кандидат оцртава механизме онтолошке и жанровске конверзије и (р)еволуције остављајући извесне недоречености услед термонолошких еуфемизама и непрецизности – коришћења појмова биће, природа бића за онтологију филма/медија; док под демократизацијом подразумева повећање доступности али и екoномско појефтињење. Такође, управо уклапање појма демократизације у опсегу од политичког до економског или потрошачко партиципатарнопг значења у логичку и мисаону структуру рада није изведено конзистентно резултирајући неелегантним и трапавим прелазима, те скоковитим и лабавим током промишљања. Политичко друштвена контекстуализација је недостатна као убедљиви универзални узрок промена српског филма и кинематографије.

Студије случаја су анализиране појединачно доминантно као истраживање и идентификација утицаја нових медија (пре свега *онлајн* форматаа) и нових технологија на онтолошко преобликовање филмова. Након појединачних анализа, уследила је генерализација резултата – уз мањак *tour de force*– која је обезбедила листу „жанровских правилности“ као основу за потврду радне хипотезе да се у српском филму у периоду од 2010. до 2016. године појавила нова тематска серија, са елементима новог жанра. Уочене репетитивне одлике доведене су у везу са сличним појавама из историје филма као и ширим узорком српских филмова. Мултиперспективно одређење феномена је у извесној мери неуравотежено услед коректности онтолошке аргументације, недовољне повезаности политичко економског аспекта (медијске сцене, кинематографије и демократизације) и надасве квалитетне и убедљиве жанровско текстуалне анализе. Кандидат Милош Милошевић, коначно, енергично и аргументовано указује на појаву – па и даљи развој – аутентично идентификованог феномена српског филма у доба нових медија као потенцијално нове жанровске или тематске групе сродних дела.

Закључак

Докторат кандидата Милоша Милошевића **СРПСКИ ФИЛМ У ДОБА НОВИХ МЕДИЈА (2010-2016)** је обухватно и теоријски иновативно изведен рад, који својом интердисциплинарном теоретизацијом, проблематизацијом и квалитативном и квантитативном анализом ствара механизме и даје структуру за даља промишљања у области екранских медија и, имплиците, у најширем домену дигиталне хуманистике.

Пратећи актуелне глобалне трендове Милош Милошевић је на оригиналан и сугестиван начин успео да их открије, истражи и опише у националном оквиру те да тако укаже на даље помаке у односу на анализиране елементе и интересовања дебитантских остварења “генерације правих дигиталних домородаца“. На овај начин, истраживање одлази даље од теоријске „дијагностификације“ стања српског филма у доба нових медија дајући утемељену и промишљену, иначе оксиморонску, „историју будућности“ тј. даљих смерница пребликовања и развоја.

Укупним квалитетима дисертације кандидат је доказао способност самосталне израде научног рада, теоријског истраживања и анализе који испуњавају највише академске стандарде. На основу свега изреченог Комисија позитивно оцењује докторску тезу Милоша Милошевића **СРПСКИ ФИЛМ У ДОБА НОВИХ МЕДИЈА (2010-2016)** и са задовољством предлаже Научном већу ФДУ да прихвати реферат и донесе одлуку о покретању процедуре за јавну одбрану докторске дисертације.

Београд, 27.08.2018.

Комисија у саставу:

др Невена Даковић, ред. проф. (ФДУ)

др Ана Мартиноли, ванр. проф. (ФДУ)

др Ирена Ристић, ванр. проф. (ФДУ)

др Александра Миловановић, доцент (ФДУ)

др Никола Шуица ред. проф. (ФЛУ)